**Nota informativă**

**la proiectul Hotărîrii de Guvern cu privire la aprobarea Strategiei de dezvoltare a Sistemului naţional de metrologie 2017-2020**

**şi a Planului de acţiuni privind implementarea acesteia**

Prezenta Strategie a fost elaborată ținând cont de importanța asigurării uniformității și exactității măsurărilor, destinate să asigure dezvoltarea social-economică durabilă și echilibrată a Republicii Moldova, prin obținerea și aplicarea rezultatelor măsurărilor obiective, de precizie și fiabile în diferite sectoare ale economiei naționale.

Proiectul este în concordanță cu Capitolului 3 din *Acordul de Asociere din 27.06.2014 între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte*, ratificat prin Legea nr.112/2014. Articolul 172 din Acordul prenotat prevede că părțile își consolidează cooperarea, inclusiv în domeniul metrologiei, supravegherii pieței și acreditării, în vederea îmbunătățirii înțelegerii reciproce a sistemelor lor şi pentru facilitarea accesului pe propriile pieţe. În abordarea aspectelor ce țin de dezvoltarea sistemului național de metrologie, este important de menționat că Republica Moldova, fiind membru al Organizației Mondiale a Comerțului, este obligată să implementeze toate măsurile necesare excluderii barierelor în calea comerțului.

În contextul cooperării în cadrul acestor Acorduri este indispensabilă stimularea dezvoltării infrastructurii pentru standardizare, metrologie, acreditare, evaluarea conformității şi sistemul de supraveghere a piețelor în Republica Moldova.

Urmare a implementării proiectului TWINNING *”Consolidarea sectorului standardizării şi metrologiei în conformitate cu cele mai bune practici din statele membre ale EU”*, experții de talia europeană din domeniul metrologiei au recomandat, pentru a susține implementarea Legii metrologie nr.19/2016, elaborarea unei strategii clare în scopul dezvoltării unui sistem modern, statutul și structura căreia sa fie documentat oficial.

Scopul principal al prezentei Strategii este dezvoltarea Sistemului național de metrologie compatibil cu tehnologiile moderne de măsurare, asigurând pe deplin uniformitatea și exactitatea măsurărilor atât în domeniul de interes public, cât și în domeniul nereglementat, precum și conștientizarea cuprinzătoare a societății cu privire la acest subiect și disponibilitatea serviciilor necesare pentru a construi o economie inovatoare în Republica Moldova.

Obiectivele Sistemului național de metrologie în conformitate cu scopul propus, sunt formulate pe baza priorităților și obiectivelor dezvoltării socio-economice a Republicii Moldova, pentru asigurarea competitivității economiei naționale și îmbunătățirea calității vieții cetățenilor.

Proiectul Strategiei are următoarea structură: (II) Descrierea situației actuale în sistemul național de metrologie și locul acestuia în economia națională; (III) problemele evidențiate; (IV) obiectivele generale şi specifice ale sistemului național de metrologie; (V) problemele sistemului național de metrologie; (VI) măsurile necesare pentru trasabilitatea metrologică și asigurarea uniformității și exactității măsurărilor; (VII) rezultatele scontate, impactul şi costurile; (VIII) rezultatele scontate şi indicatorii de progres, precum și (X) planul de acțiuni privind implementarea Strategiei, care conține, inclusiv responsabilitățile și termenele de executare.

Mai multe măsuri ce au influență asupra trasabilității metrologice și asigurării uniformității și exactității măsurărilor, prevăzute de Planul de acțiuni, vor fi realizate în limitele resurselor financiare alocate Institutului Național de Metrologie din bugetul de stat. Mijloace financiare necesare pentru crearea Sistemului Național de Etaloane, crearea sistemelor informaționale pentru asigurarea accesului la distanță la serviciile prestate în sistemul național de metrologie și integrarea în sistemul de măsurare internațional, urmează a fi corespunzător planificate prin elaborarea Strategiei sectoriale de cheltuieli (CBTM).

În Planul de acțiuni privind implementarea Strategiei sunt formulați indicatorii de progres care vor fi utilizați pentru monitorizarea și evaluarea eficacității măsurilor respective. Indicatorii de progres au fost elaborați, reieșind din situația actuală în sistemul național de metrologie. Indicatorii se referă la caracterizarea gradului de satisfacție al cetățenilor și a mediului de afaceri, caracterizarea nivelului de dezvoltarea a Sistemului Național de Etaloane, precum și la caracterizarea ponderii specialiștilor metrologi care sunt instruiți/perfecționați anual.

Implementarea Strategii se va baza pe principii de monitorizarea sistematică și evaluare a rezultatelor măsurilor aplicate.

Proiectul Strategiei nu are impact asupra activității de întreprinzător, astfel, nu necesită elaborarea Analizei impactului de reglementare.

Având în vedere impactul favorabil asupra stimulării dezvoltării tuturor ramurilor economiei naționale, considerăm oportună promovarea şi aprobarea proiectului Strategiei.

**Viceministru Vitalie IURCU**